text: РЕГЛАМЕНТ ЗА ИЗПЪЛНЕНИЕ (ЕС) № 947/2012 НА КОМИСИЯТА
  от 12 октомври 2012 година
  за изменение на Регламент (ЕО) № 2368/2002 на Съвета относно въвеждане на схема за сертифициране в рамките на Кимбърлийския процес за международна търговия с необработени диаманти
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  Като взе предвид Регламент (ЕО) № 2368/2002 от 20 декември 2002 г. относно въвеждане на схема за сертифициране в рамките на Кимбърлийския процес за международна търговия с необработени диаманти (1), и по-специално член 19, параграф 6 и член 20 от него,
  като има предвид, че:
  (1)
  След условно приемане на междусесийната среща във Вашингтон през юни 2012 г. участниците в Кимбърлийския процес чрез писмена процедура одобриха добавянето на Камерун към списъка на участниците в Кимбърлийския процес. Това одобрение беше потвърдено с известие от председателя на Кимбърлийския процес на 14 август 2012 г.
  (2)
  По силата на Договора от Лисабон, влязъл в сила на 1 декември 2009 г., Европейският съюз замени Европейската общност и стана неин правоприемник. За да се подобри функционалността на сертификата, както е посочено в член 2, буква ж) от Регламент (ЕО) № 2368/2002, някои характеристики, посочени в приложение IV към същия регламент, следва да бъде изменени, за да бъде отразена тази промяна. Необходимо е обаче да се осигури реалистичен срок, за да могат компетентните органи на Съюза да се адапират към тази промяна, като се вземе под внимание времето, което е нужно за да се гарантира наличността на новия сертификат.
  (3)
  Освен това адресите за контакт на Европейския съюз и на Швейцария в приложение II, списъкът на компетентните органи на държавите членки в приложение III и списъкът на организациите на диамантената индустрия в приложение V следва да бъдат актуализирани.
  (4)
  Приложения II III, IV и V към Регламент (ЕО) № 2368/2002 следва да бъдат съответно изменени.
  (5)
  Мерките, предвидени в настоящия регламент, са в съответствие със становището на комитета, посочен в член 22 от Регламент (ЕО) № 2368/2002,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 2368/2002 се изменя, както следва:
  (1)
  Приложение II се заменя с текста, съдържащ се в приложение I към настоящия регламент,
  (2)
  Приложение III се заменя с текста, съдържащ се в приложение II към настоящия регламент.
  (3)
  Приложение IV се заменя с текста, съдържащ се в приложение III към настоящия регламент.
  (4)
  Приложение V се заменя с текста, съдържащ се в приложение IV към настоящия регламент.
  Член 2
  Настоящият регламент влиза в сила на третия ден след публикуването му в Официален вестник на Европейския съюз.
  Въпреки това член 3, точка 1 се прилага от 1 януари 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 октомври 2012 година.